অভিযুক্ত ব্যক্তিকে গ্রেফতার করেছে বেনিয়াপুকুর থানার পুলিশ। ধৃতের নাম নাসিম আহমেদ (৫৫)। সে এলাকায় তৃণমূল কর্মী বলে পরিচিত।
জানা গিয়েছে, নাসিম নিগৃহীতা ওই ছাত্রীর পরিবারের দূর সম্পর্কের আত্মীয়। ওই ছাত্রীর বাড়ি লাগোয়া একটি ঘরে থাকে সে। ছাত্রীর পরিবারের অভিযোগ, সকালে বাড়িতে একা পেয়ে তার শ্লীলতাহানি করে নাসিম। নিগৃহীতার পরিবারের দাবি, আগেও একাধিকবার মেয়েটির শ্লীলতাহানির চেষ্টা করে সে। এদিন সুযোগ বুঝে নাসিম ওই কিশোরীর বাড়িতে ঢোকে। নির্যাতিতার দাবি, ঘরে ঢুকে অভিযুক্ত তাকে যৌন নিগ্রহ করে। সে চিত্কার করলে নাসিম পালিয়ে যায়। অসুস্থ হয়ে পড়ে মেয়েটি। পরে পরিবারের লোকজনকে বিষয়টি জানায় মেয়েটি। ওইদিনই থানায় অভিযোগ জানাতে যায় পরিবার। কিন্তু থানা প্রথমে অভিযোগ নেয়নি বলে নির্যাতিতার পরিবারের অভিযোগ। পরে অবশ্য পুলিশ অভিযোগ নেয়। এদিকে, নাসিমের পরিবার পাল্টা বক্তব্য, এর আগে বেশ কয়েকবার নাসিমের সঙ্গে ওই কিশোরীর পরিবারের গন্ডগোল হয়েছে। সেই কারণেই ‘প্রতিশোধ’ নিতে তারা নাসিমকে ফাঁসিয়ে থাকতে পারে।
নাসিম এলাকায় তৃণমূলকর্মী বলে পরিচিত। সেই কারণেই পুলিশ তার বিরুদ্ধে অভিযোগ নিতে চায়নি বলে কিশোরীর পরিবারের দাবি। যদিও স্থানীয় তৃণমূল নেতৃত্ব এই দাবি উড়িয়ে দিয়েছে। অন্যদিকে, পুলিশকে জানানোয় নাসিমের লোকজন তাদের শাসাচ্ছে এবং অভিযোগ তুলে নেওয়ার জন্য হুমকি দিচ্ছে বলেও দাবি কিশোরীর পরিবারের। নিগৃহীতার পরিবারের অভিযোগ, বিষয়টি মিটিয়ে নেওয়ার জন্য চাপ দিচ্ছে স্থানীয় কিছু লোকও।
পুলিশ জানিয়েছে, শনিবার রাতে গ্রেফতার করা হয়েছে নাসিমকে। ‘পকসো’ আইনে তার বিরুদ্ধে মামলা করা হয়েছে। রবিবার তাকে শিয়ালদহ আদালতে তোলা হয়। বিচারক ধৃতকে একদিনের জেল হেফাজতের নির্দেশ দিয়েছেন। আজ, সোমবার ফের তাকে আদালতে তোলার কথা।